NMMU-ouers begin klasaksieStudente betoog op die kampus van Nelson Mandela Metropolitaanse Universiteit (NMMU) op 20 September 2016. Foto: Twitter via @Sparkey13 Bekommerde ouers van studente by die Nelson Mandela Metropolitaanse Universiteit (NMMU) het hulle nou tot die howe gewend in ŉ poging om die instansie weer te heropen. Die nuutgevormde Concerned Association of Parents and Others for Tertiary Education (Captu) het Woensdag in Port Elizabeth vergader om hul planne vir ŉ klasaksie-regsgeding te bespreek. Die regsroete is geopper nadat 4 500 mense ŉ aanlyn-petisie getiteld “Onwettige betogings skend ons reg op onderwys” geteken het. Die petisie is deur die bekende Port Elizabethse advokaat Terry Price begin. Brin Brody, ŉ prokureur van Grahamstad, het Woensdag op die Captu-vergadering gesê die eerste stap is om ŉ aanmaningsbrief aan NMMU te stuur waarin die groep eis dat die universiteit heropen word en dat studente se veiligheid verseker word. “Ons siening is dat die universiteit verplig is om te heropen, hulle is verplig om hulle tot die SAPD en veiligheidsmaatskappye te wend om na die studente (se veiligheid) te om te sien en hulle is verplig om voort te gaan met kampusbedrywighede ingevolge die Wet op Verbruikersbeskerming,” het Brody gesê. “Ons glo die universiteit kan heropen op dieselfde grondslag waarop die ander universiteite heropen het, waarvan die Rhodes-Universiteit in Grahamstad net een voorbeeld is.” Indien die universiteit nie op die aanmaningsbrief reageer nie, sal prokureurs wat Captu verteenwoordig die hooggeregshof in Grahamstad nader om ŉ dringende aansoek te bring dat die hof ŉ interdik moet uitreik wat die NMMU verplig om sy deure te open. Brody het gesê volgens sy navorsing het die ouers ŉ sterk saak en indien hul hofaansoek suksesvol is, sal dit ŉ beginsel wees wat ook op ander universiteite toegepas kan word. Hy het gesê die NMMU is “in ŉ gevaarlike posisie” aangesien studente die universiteit vir miljoene rande kan dagvaar op grond van die instansie wat nie sy kontraktuele verpligting nakom nie en potensiële verlies aan inkomste vir studente wat van korporatiewe betrekkings verseker is sodra hulle hul studies voltooi het. “My kliënte is ouers, studente en ander groepe wat graag wil voortgaan met hul studie op grond van kontrakte wat gesluit is en klasgeld wat hulle betaal het om aan die universiteit te studeer. As die universiteit sluit, sal daar enorme skade wees, nie net vir die individue nie, maar ook vir die universiteit self,” het Brody gesê. “Indien ŉ student van ŉ betrekking verseker is nadat hy graad gevang het en hy verloor daardie werk omdat hy nie sy studie kan voltooi nie, sal daar ŉ skadevergoedingseis teen die universiteit ingestel word. Dit sal nie net vir studiegeld wees nie, maar ook vir verlies aan inkomste, wat beteken die probleem sneeubal net al hoe verder. Ons rol is om as regsverteenwoordigers vir ons kliënte op te tree. Hierdie is nie ŉ politieke saak nie, dit is ŉ regsaak.” Vandeesweek was die derde week wat die NMMU heeltemal gesluit was weens die gewelddadige #FeesMustFall-betogings op sy kampusse. Die universiteitbestuur het vroeër gesê indien die kampusse nie teen Maandag heeltemal heropen nie, sal die hele akademiese jaar in die slag bly.